Malema verloor hofaansoekMalema Donderdag in die hof Foto: @the_new_age op Twitter Die hooggeregshof in Polokwane het Donderdag Julius Malema, leier van die Ekonomiese Vryheidsvegters (EVV) se aansoek om klagtes teen hom te laat vaar, van die hand gewys. “Die saak teen hom sal volgende jaar voortgaan soos geskeduleer, tensy die Nasionale Vervolgingsgesag besluit om die klagtes terug te trek,” het regter Ephraim Makgoba gesê. Intussen het nagenoeg 4 000 EVV-lede ŉ blok ver van die hof af rondom ŉ verhoog begin saamdrom waar Malema hulle glo gaan toespreek. Daar is ŉ sterk polisie verteenwoordigheid. Die geskorste voormalige leier van die ANC-jeugliga staar aanklagte van bedrog, korrupsie, geldwassery en swendelary in die gesig. Hy het nagenoeg R4 miljoen uit korrupte aktiwiteit ingewin. Sy medebeskuldigdes is voormalige sakevennote Kagisho Dichabe, Lesiba Gwangwa, Helen Moreroa en Makgetsi Manthata. Hulle is almal vroeër op borgtog van R40 000 elk vrygelaat. Die verhoordatum is van 30 September tot 31 Oktober geskeduleer.